Diari Oficial de la Generalitat Valenciana


Sumari del DOGV 6510, del 29-04-2011 (2011/4802)

ACORD de 30 de març de 2011, de la Junta Rectora del Consorci, pel qual es deleguen atribucions en matèria de contractació administrativa i gestió econòmica en diversos òrgans del Consorci de Gestió del Centre d'Artesania de la Comunitat Valenciana, i s'estableix la composició de la mesa de contractació permanent d'aquest.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6510

Data del DOGV
:   29-04-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/4802


Data del document
:   30-03-2011

Organisme emissor
:   Consorci de Gestió del Centre d'Artesania de la Comunitat Valenciana

Tipus de document
:   Acord

Anàlisi jurídica

ACORD de 30 de març de 2011, de la Junta Rectora del Consorci, pel qual es deleguen atribucions en matèria de contractació administrativa i gestió econòmica en diversos òrgans del Consorci de Gestió del Centre d'Artesania de la Comunitat Valenciana, i s'estableix la composició de la mesa de contractació permanent d'aquest. [2011/4802]  
En data 13 d'abril de 1987, i per mitjà de conveni de col·laboració subscrit entre la Generalitat Valenciana i l'Ajuntament de València, es va crear el Consorci de Gestió del Centre d'Artesania de la Comunitat Valenciana, com a ens públic amb personalitat jurídica pròpia, que té com a finalitat fonamental la gestió i administració, amb criteris d'autonomia efectiva, del Centre d'Artesania de la Comunitat Valenciana, sense perjudici d'actuar sota la tutela de la Generalitat Valenciana i de l'Ajuntament de València.  
Sota aquests paràmetres d'autonomia funcional i financera en el desenvolupament de les seues actuacions, i a fi a facilitar una gestió àgil i eficaç, l'experiència en la gestió i les recents modificacions legislatives en matèria de contractació aconsellen l'aprovació d'una delegació d'atribucions que avance en l'agilització dels procediments i en un funcionament racional i eficient.  
Per tot això, la Junta Rectora, de conformitat amb el que disposa l'article sisé dels Estatuts del Consorci, acorda:   
  
Primer. Atribucions en matèria de contractació administrativa i de dret privat, i gestió econòmica  
1.1. Les facultats ordinàries en matèria de contractació administrativa i de dret privat, i gestió econòmica, es deleguen en els òrgans següents:  
- En el president de la Junta Rectora, per a imports superiors a 100.000 euros, IVA exclòs. No obstant això, per a expedients de despesa superiors a 200.000 euros, es requerirà l'autorització expressa de la Junta Rectora.  
- En el vicepresident segon, per a imports inferiors a 100.000 euros, IVA exclòs.  
- En el director gerent les corresponents als contractes menors, en les quanties màximes que establisca en cada moment la legislació vigent en matèria de contractació administrativa en relació a aquest tipus de contractes.  
1.2. En la delegació de facultats es troben implícites totes aquelles que siguen necessàries per a l'autorització, disposició i reconeixement de l'obligació i pagament de les despeses a què es referisquen, així com expressament totes les atribucions que la legislació vigent sobre contractació administrativa i de dret privat d'obres, serveis i subministraments assigna a l'òrgan de contractació, inclosa l'aprovació de projectes d'obres, instal·lacions i serveis amb els límits econòmics establits en els apartats anteriors.  
  
Segon. Atribucions en matèria de subscripció de concerts, convenis i transferències  
2.1. Es delega en el president de la Junta Rectora la formalització de concerts, convenis i transferències, que generen obligacions econòmiques amb altres administracions públiques o institucions sense ànim de lucre, sempre que aquests els haja aprovat la Junta Rectora del Consorci.  
2.2. Es delega en el director gerent del consorci la formalització de concerts o convenis, dels quals no es deriven obligacions econòmiques o dels quals, si es generen obligacions econòmiques, no superen les quanties corresponents els contractes menors, amb altres administracions públiques o institucions sense ànim de lucre, sempre que aquests els haja aprovat la Junta Rectora.  
  
Tercer. Atribucions en matèria de gestió financera i fons extrapressupostaris  
3.1. Les facultats referides a la formalització en tots els seus aspectes d'operacions d'endeutament a curt termini es deleguen en el director gerent del Consorci de forma conjunta amb el vicepresident segon, sempre que aquestes les haja aprovades o ratificades expressament la Junta Rectora.  
3.2. Les facultats referides a l'autorització de despeses financeres es deleguen en el director gerent del Consorci.  
3.3. La formalització d'ingressos, la gestió dels fons extrapressupostaris i la gestió dels actius financers es deleguen en el director gerent.  
  
  
Quart. Condicions generals de la delegació  
4.1. En les resolucions i actes que s'adopten en virtut del que preveu aquest acord es farà constar expressament que es dicten fent ús de facultats delegades i es consideraran a tots els efectes dictats per l'òrgan delegatori.  
4.2. Les delegacions d'atribucions i funcions aprovades per mitjà d'aquest acord s'entenen sense perjudici de les facultats de l'òrgan delegatori per a advocar el coneixement i resolució de tots els assumptes que estime oportuns, i podrà així mateix revocar la delegació en qualsevol moment.  
4.3. Es faculta el president del consorci perquè dicte les instruccions necessàries per a l'aplicació d'aquest acord.  
4.4. En cas de vacant, absència o malaltia dels titulars dels òrgans en què s'efectuen les delegacions, la suplència serà exercida pel vicepresident segon de la junta respecte del president del consorci; pel cap de l'àrea de la direcció general competent en matèria d'artesania de la Generalitat Valenciana respecte del vicepresident segon; respecte del director gerent la suplència serà exercida pel tècnic responsable de l'àrea del consorci que tinga assumida la coordinació.  
  
  
Cinqué. Composició de la mesa de contractació permanent del consorci  
5.1. De conformitat amb el que preveu l'article 295 de la Llei 30/2007, de 30 d'octubre, de Contractes del Sector Públic i en l'article 21 del Reial Decret 817/2009, de 8 de maig, pel qual es desenvolupa parcialment l'esmentada llei, la mesa de contractació del consorci, de caràcter permanent, estarà integrada pels membres següents:  
- President: el director gerent del consorci.  
- Secretari: el responsable de l'Àrea de Promoció/Formació del Consorci.  
- Vocals: un representant de l'Advocacia General de la Generalitat, dos representants de l'Ajuntament de València, i el responsable de l'Àrea d'Informació/Estudis del Consorci.  
5.2 La mesa de contractació es constituirà i regirà en el seu funcionament d'acord amb el que establix el Reial Decret 817/2009, de 8 de maig, pel qual es desenvolupa parcialment la Llei 30/2007, de 30 d'octubre, de Contractes del Sector Públic, i en la pròpia Llei 30/2007, anteriorment citada.  
  
Sisé. Entrada en vigor  
Aquest acord entrarà en vigor l'endemà de la seua aprovació per la Junta Rectora, sense perjudici de la seua posterior publicació en el Diari Oficial de la Comunitat Valenciana.  
  
València, 30 de març de 2011.- El president, p. d.: Silvia Ordiñaga Rigo.